Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 71/15/7710	Stará Ľubovňa, 21.7.2015
EEČ : 2-59-53-2015

U Z N E S E N I E

Trestná vec:	obvinený XXXXX 
Prečin:	Marenie výkonu úradného rozhodnutia podľa § 348 odsek 1 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
rozsudkom Okresného súdu XXXXX č. k. XXXXX 28.02.2013, ktorý nadobudol právoplatnosť 28.02.2013 bol odsúdený a okrem iného trestu mu podľa § 51 ods. 4 písm. a/ Tr. zák. bola uložená povinnosť spočívajúca v príkaze nepriblížiť sa k XXXXX nar. 08.03.1998, bytom XXXXX okr. XXXXX na vzdialenosť menšiu ako 5 metrov a nezdržiavať sa v blízkosti  jej obydlia, čo porušil tým, že s menovanou vykonal v presne nezistený deň  v mesiaci december 2013 pohlavný styk, z ktorého sa dňa 11.08.2014 narodila ich spoločná dcéra XXXXX.

lebo  tento skutok nie je trestným činom a nie je dôvod na postúpenie veci

Odôvodnenie:
Uznesením povereného príslušníka Obvodného oddelenia PZ XXXXX sp. zn. ORP-XXXXX z 09.02.2015 bolo podľa § 199 ods. 1 Tr. por. začaté trestné stíhanie a uznesením zo 07.04.2015 bolo podľa § 206 ods. 1 Tr. por. vznesené obvinenie ml. XXXXX pre prečin marenia výkonu úradného rozhodnutia podľa § 348 ods. 1 písm. b/ Tr. zák.

Uvedený trestný čin mal obvinený spáchať tak, ako je to uvedené vo výrokovej časti tohto uznesenia. 

Obvinený sa k trestnej činnosti doznal v celom rozsahu, uviedol, že raz sa stretol s XXXXX niekedy v decembri 2013 a mali spolu pohlavný styk, z ktorého sa im narodila dcéra.  Viac sa už spolu pohlavne ani fyzicky nestýkali. Tieto isté skutočnosti potvrdila aj XXXXX.

Podľa § 348 ods. 1 písm. b/ Tr. zák. prečinu marenia výkonu úradného rozhodnutia sa dopustí ten, kto marí výkon rozhodnutia súdu tým, že bez vážneho dôvodu sa počas výkonu trestu zákazu pobytu  zdržiava v obvode, na ktorý sa tento trest vzťahuje alebo nedodržiava obmedzenia a povinnosti, ktoré mu uložil súd v súvislosti s výkonom tohto trestu.

Konanie obvineného nenaplnilo skutkovú podstatu uvedeného trestného činu, lebo nebola naplnená objektívna stránka tohto trestného činu spočívajúca v niektorej forme konania páchateľa, ktoré sú taxatívne uvedené v písmenách a/ až g/ uvedeného trestného činu, teda v konaní, ktoré spočíva v marení alebo v podstatnom sťažovaní výkonu niektorých rozhodnutí súdov alebo iných orgánov verejnej moci. 

Z uvedeného dôvodu bolo potrebné rozhodnúť tak, ako je to uvedené vo výroku tohto uznesenia.	

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Katarína Greculová
prokurátorka